Document ID: 31989R0573

*****
ΚΑΝΟΝΙΣΜΟΣ (ΕΟΚ) αριθ. 573/89 ΤΟΥ ΣΥΜΒΟΥΛΙΟΥ
της 2ας Μαρτίου 1989
για την τροποποίηση του κανονισμού (ΕΟΚ) αριθ. 1357/80 περί καθιερώσεως καθεστώτος πριμοδότησης για τη διατήρηση του πληθυσμού των θηλαζουσών αγελάδων και για την κατάργηση του κανονισμού (ΕΟΚ) αριθ. 1199/82
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι τα ποσά πριμοδότησης που προβλέπονται στον κανονισμό (ΕΟΚ) αριθ. 1357/80 (4), όπως τροποποιήθηκε τελευταία από τον κανονισμό (ΕΟΚ) αριθ. 4132/88 (5), και στον κανονισμό (ΕΟΚ) αριθ. 1199/82 του Συμβουλίου της 18ης Μαΐου 1982 σχετικά με τη χορήγηση συμπληρωματικής πριμοδότησης για τη διατήρηση του πληθυσμού των θηλαζουσών αγελάδων στην Ελλάδα, την Ιρλανδία και τη Βόρειο Ιρλανδία (6), όπως τροποποιήθηκε τελευταία από τον κανονισμό (ΕΟΚ) αριθ. 4132/88, εφαρμόζονται μέχρι τις 2 Απριλίου 1989·
ότι είναι απαραίτητο να καθορισθεί το ποσό της πριμοδότησης που αναφέρεται στον κανονισμό (ΕΟΚ) αριθ. 1357/80 για την περίοδο που αρχίζει στις 3 Απριλίου 1989·
ότι η ιδιαίτερη οικονομική κατάσταση που οδήγησε στην εφαρμογή του συστήματος της συμπληρωματικής πριμοδότησης στην Ελλάδα, την Ιρλανδία και τη Βόρειο Ιρλανδία εξακολουθεί να υφίσταται· ότι θα πρέπει, επομένως, να διατηρηθεί το μέτρο αυτό · ότι θα πρέπει να καθορισθεί το ύψος της χρηματοδοτικής συμμετοχής της Κοινότητας από τις 3 Απριλίου 1989· ότι θα πρέπει, ωστόσο, για λόγους απλοποίησης, να συγκεντρωθούν οι σχετικές διατάξεις στον κανονισμό (ΕΟΚ) αριθ. 1357/80· ότι θα πρέπει, επομένως, να καταργηθεί ο κανονισμός (ΕΟΚ) αριθ. 1199/82 ·
ότι στο παρόν καθεστώς πριμοδότησης θα πρέπει να υπαχθούν όλοι οι παραγωγοί που εκτρέφουν θηλάζουσες αγελάδες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1357/80 τροποποιείται ως εξής:
1. Στο άρθρο 3 παράγραφος 1, το πρώτο εδάφιο αντικαθίσταται από το ακόλουθο κείμενο:
«Το ποσό της πριμοδότησης καθορίζεται σε 40 Ecu ανά θηλάζουσα αγελάδα την οποία κατέχει ο παραγωγός την ημέρα της κατάθεσης της αίτησης.»
2. Στο άρθρο 3, η παράγραφος 2 συμπληρώνεται από το ακόλουθο εδάφιο:
«Στην περίπτωση που η Ελλάδα, η Ιρλανδία και το Ηνωμένο Βασίλειο, όσον αφορά τη Βόρειο Ιρλανδία, χρησιμοποιήσουν τη δυνατότητα που έχουν βάσει του πρώτου εδαφίου, τα πρώτα 2 Ecu ανά αγελάδα, που χορηγούνται στους παραγωγούς, χρηματοδοτούνται από το ΕΓΤΠΕ τμήμα ''Εγγυήσεων".»
3. Στο άρθρο 5 παράγραφος 1, το στοιχείο α) αντικαθίσταται από το ακόλουθο κείμενο:
«α) ο μεμονωμένος κάτοχος γεωργικής εκμετάλλευσης, φυσικό ή νομικό πρόσωπο, του οποίου η εκμετάλλευση βρίσκεται στο έδαφος της Κοινότητας και ο οποίος εκτρέφει βοειδή.»
Άρθρο 2
Ο κανονισμός (ΕΟΚ) αριθ. 1199/82 καταργείται.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις αιτήσεις που κατατίθενται από τις 15 Ιουνίου 1989.
(1) ΕΕ αριθ. C 300 της 25. 11. 1988, σ. 14.
(2) Γνώμη που διατυπώθηκε στις 17 Φεβρουαρίου 1989 (δεν έχει ακόμη δημοσιευθεί στην Επίσημη Εφημερίδα).
(3) Γνώμη που διατυπώθηκε στις 15 Δεκεμβρίου 1988 (δεν έχει ακόμη δημοσιευθεί στην Επίσημη Εφημερίδα).
(4) ΕΕ αριθ. L 140 της 5. 6. 1980, σ. 1.
(5) ΕΕ αριθ. L 362 της 30. 12. 1988, σ. 4.
(6) ΕΕ αριθ. L 140 της 20. 5. 1982, σ. 30.

Labels: 6